CELEX: 32021R2066
Language: hr
Date: 2021-08-25 00:00:00
Title: Delegirana uredba Komisije (EU) 2021/2066 оd 25. kolovoza 2021. o dopuni Uredbe (EU) 2019/1022 Europskog parlamenta i Vijeća u pogledu pojedinosti o provedbi obveze iskrcavanja za određene pridnene stokove u zapadnom Sredozemnome moru za razdoblje 2022.–2024.

26.11.2021   
               
               
                  HR
               
               
                  Službeni list Europske unije
               
               
                  L 421/17
               
            
         DELEGIRANA UREDBA KOMISIJE (EU) 2021/2066
         оd 25. kolovoza 2021.
         o dopuni Uredbe (EU) 2019/1022 Europskog parlamenta i Vijeća u pogledu pojedinosti o provedbi obveze iskrcavanja za određene pridnene stokove u zapadnom Sredozemnome moru za razdoblje 2022.–2024.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/1022 Europskog parlamenta i Vijeća od 20. lipnja 2019. o uspostavi višegodišnjeg plana za ribarstvo koje iskorištava pridnene stokove u zapadnom Sredozemnome moru i izmjeni Uredbe (EU) br. 508/2014 (1), a posebno njezin članak 14.,
         budući da:
         
                     (1)
                  
                  
                     Uredbom (EU) 2019/1022 uspostavlja se višegodišnji plan za ribolov određenih pridnenih vrsta u zapadnom Sredozemnome moru. Člankom 14. te uredbe Komisija se ovlašćuje za donošenje delegiranih akata radi dopune te uredbe utvrđivanjem pojedinosti o obvezi iskrcavanja za sve stokove vrsta u zapadnom Sredozemnome moru na koje se primjenjuje obveza iskrcavanja i za usputni ulov malih pelagijskih vrsta u ribolovu kojim se iskorištavaju ti stokovi u skladu s tom odredbom.
                  
               
                     (2)
                  
                  
                     Delegiranom uredbom Komisije (EU) 2017/86 (2) uspostavlja se plan za odbačeni ulov za ribolov određenih pridnenih vrsta u Sredozemnome moru koji se primjenjuje od 1. siječnja 2017. do 31. prosinca 2019., nakon triju zajedničkih preporuka koje su Komisiji 2016. dostavile određene države članice koje imaju izravan upravljački interes u ribarstvu u Sredozemnome moru (Grčka, Španjolska, Francuska, Hrvatska, Italija, Cipar, Malta i Slovenija). Te tri zajedničke preporuke odnosile su se redom na zapadno Sredozemno more, Jadransko more i jugoistočno Sredozemno more.
                  
               
                     (3)
                  
                  
                     Nakon savjetovanja sa Savjetodavnim vijećem za Sredozemlje („MEDAC”) Španjolska, Francuska i Italija („skupina na visokoj razini Pescamed”) Komisiji su 7. svibnja 2021. podnijele zajedničku preporuku u kojoj su predložile produljenje određenih izuzeća od obveze iskrcavanja za ribolov pridnenih vrsta u zapadnom Sredozemnome moru.
                  
               
                     (4)
                  
                  
                     Znanstveni, tehnički i gospodarski odbor za ribarstvo (STECF) proveo je ocjenjivanje te zajedničke preporuke od 17. do 21. svibnja 2021. (3)
                     
                  
               
                     (5)
                  
                  
                     Skupina na visokoj razini Pescamed dostavila je 21. srpnja 2021. ažuriranu zajedničku preporuku koja je bila usklađena s ocjenom STECF-a.
                  
               
                     (6)
                  
                  
                     Prema članku 18. Uredbe (EU) br. 1380/2013 Europskog parlamenta i Vijeća (4) Komisija je zajedničku preporuku razmotrila u svjetlu ocjene STECF-a kako bi osigurala njezinu usklađenost s relevantnim mjerama očuvanja, uključujući obvezu iskrcavanja.
                  
               
                     (7)
                  
                  
                     Komisija napominje da se u zapadnom Sredozemnome moru vrste love istodobno, u znatno različitim količinama, zbog čega je teško primijeniti pristup temeljen na zasebnim stokovima. Nadalje, te se vrste love malim ribarskim plovilima i iskrcavaju na mnogo različitih točaka iskrcaja uzduž obale, a to dovodi do nerazmjernih troškova rukovanja neželjenim ulovima.
                  
               
                     (8)
                  
                  
                     U ažuriranoj zajedničkoj preporuci predlaže se produljenje izuzeća na temelju stope preživljavanja, kako je predviđeno člankom 15. stavkom 4. točkom (b) Uredbe (EU) br. 1380/2013, koje je za 2022. utvrđeno za školjkaše, odnosno jakovljeve kapice (Pecten jacobeus), kućice (Venerupis spp.) i prnjavice (Venus spp.) ulovljene mehaničkim dredžama (HMD). STECF je podsjetio države članice na dvije postojeće studije koje treba dovršiti za daljnju procjenu stopa preživljavanja za jakovljeve kapice, kućice i prnjavice. Budući da dokazi o stopama preživljavanja tih vrsta nisu uvjerljivi, Komisija smatra da bi, dok se ne dostave relevantni podaci o stopi preživljavanja, izuzeće na temelju stope preživljavanja trebalo uključiti u ovu Uredbu na godinu dana. Dotične države članice trebale bi do 1. svibnja 2022. Komisiji dostaviti relevantne podatke o stopi preživljavanja za te tri vrste kako bi STECF mogao u potpunosti ocijeniti utemeljenost izuzeća, a Komisija provesti preispitivanje.
                  
               
                     (9)
                  
                  
                     U ažuriranoj zajedničkoj preporuci predlaže se produljenje izuzeća na temelju stope preživljavanja utvrđenog za 2022., 2023. i 2024. za škampa (Nephrops norvegicus) ulovljenog pridnenim povlačnim mrežama (koćama) (OTB, OTT, PTB, TBN, TBS, TB, OT, PT, TX). STECF je smatrao da postoje znanstveni dokazi o vrlo niskoj stopi preživljavanja za tu vrstu u zapadnom Sredozemnome moru i drugim regijama tijekom srpnja i kolovoza. Budući da su stope preživljavanja visoke u ostatku godine i uzimajući u obzir karakteristike alata, ribolovnih praksi i ekosustava, Komisija smatra da bi izuzeće na temelju stope preživljavanja stoga trebalo produljiti za tri godine, osim u srpnju i kolovozu svake godine.
                  
               
                     (10)
                  
                  
                     U ažuriranoj zajedničkoj preporuci predlaže se produljenje izuzeća na temelju stope preživljavanja za škampa (Nephrops norvegicus) ulovljenog vršama i klopkama (FPO, FIX) za 2022., 2023. i 2024. STECF je smatrao da su konkretne informacije u prilog tom izuzeću ograničene. Međutim, s obzirom na to da je ta vrsta ribolova prilično selektivna, Komisija smatra da bi izuzeće trebalo produljiti za tri godine.
                  
               
                     (11)
                  
                  
                     U ažuriranoj zajedničkoj preporuci predlaže se produljenje izuzeća na temelju stope preživljavanja za rumenca okana (Pagellus bogaraveo) ulovljenog udičarskim ribolovnim alatom (LHP, LHM, LLS, LLD, LL, LTL, LX) za 2022. i 2023. STECF je smatrao da su dostavljeni dokazi u prilog tom izuzeću, ali da bi trebalo provesti dodatne znanstvene studije kako bi se izravno pratile stope preživljavanja odbačenog ulova. Stoga Komisija smatra da bi izuzeće trebalo produljiti za dvije godine.
                  
               
                     (12)
                  
                  
                     U ažuriranoj zajedničkoj preporuci predlaže se produljenje izuzeća na temelju stope preživljavanja za hlapove (Homarus gammarus) i jastoge (Palinuridae) ulovljene mrežama (GNS, GN, GND, GNC, GTN, GTR, GEN) te vršama i klopkama (FPO, FIX) za 2022. i 2023. STECF je smatrao da su dostavljeni dokazi u prilog tomu da će učinak izuzeća na stopu preživljavanja vjerojatno biti malen, ali da bi trebalo provesti dodatne znanstvene studije kako bi se izravno pratile stope preživljavanja odbačenog ulova. Stoga Komisija smatra da bi izuzeće trebalo produljiti za dvije godine.
                  
               
                     (13)
                  
                  
                     U zajedničkoj preporuci dostavljeni su ažurirani znanstveni dokazi o nerazmjernim troškovima rukovanja neželjenim ulovima. Iako je STECF uzeo u obzir dostavljene procjene povećanja troškova, naglasio je da je teško procijeniti na kojoj su razini troškovi nerazmjerni. STECF je napomenuo da bi se dostavljene informacije o nerazmjernim troškovima mogle dopuniti te da bi trebalo provesti ocjenu učinaka izuzeća. STECF je nadalje napomenuo da bi trebalo dati prednost smanjenju razine neželjenih ulova uporabom selektivnih alata ili stvaranjem zaštićenih morskih područja. Komisija pozdravlja obveze koje je preuzela skupina na visokoj razini Pescamed u pogledu daljnjeg rada na selektivnosti i prostornim ograničenjima ribolova kao prioritetu za postizanje smanjenja neželjenih ulova. STECF je primijetio i da je kombiniranim de minimis pristupom obuhvaćena opsežna skupina vrsta sa širokim rasponom stopa odbacivanja, ali je smatrao da je takav široki obuhvat valjan pristup s obzirom na složenost predmetnih vrsta ribolova. Nadalje, STECF je smatrao da bi pojedinačna de minimis izuzeća koja se odnose na samo jednu vrstu dovela do brojnih zasebnih izuzeća koja bi bilo teško nadzirati. Komisija smatra da bi izuzeće trebalo produljiti prema predloženim postocima.
                  
               
                     (14)
                  
                  
                     Države članice ponovno su u zajedničkoj preporuci potvrdile svoju predanost povećanju selektivnosti ribolovnih alata u skladu s rezultatima postojećih istraživačkih programa kako bi se smanjili i ograničili neželjeni ulovi, a posebno ulovi ispod minimalnih referentnih veličina za očuvanje.
                  
               
                     (15)
                  
                  
                     Nadalje, države članice obvezuju se i na utvrđivanje novih područja zabrane ribolova kako bi se smanjila smrtnost juvenilnih jedinki ako postoje dokazi o visokoj koncentraciji juvenilne ribe. Mjere predložene u ažuriranim zajedničkim preporukama u skladu su s člankom 15. stavkom 4., člankom 15. stavkom 5. točkama (b) i (c) i člankom 18. stavkom 3. Uredbe (EU) br. 1380/2013.
                  
               
                     (16)
                  
                  
                     Budući da mjere predviđene ovom Uredbom izravno utječu na planiranje ribolovne sezone plovila Unije i na povezane gospodarske aktivnosti, ova bi Uredba trebala stupiti na snagu neposredno nakon objave. Primjenjuje se od 1. siječnja 2022.,
                  
               DONIJELA JE OVU UREDBU:
         
            Članak 1.
            Provedba obveze iskrcavanja
            Obveza iskrcavanja predviđena člankom 15. stavkom 1. Uredbe (EU) br. 1380/2013 primjenjuje se na ribolov pridnenih vrsta u vodama Unije zapadnog Sredozemnog mora u skladu s ovom Uredbom.
         
         
            Članak 2.
            Definicije
            Za potrebe ove Uredbe, primjenjuju se sljedeće definicije:
            
                        (a)
                     
                     
                        „geografska potpodručja GFCM-a” znači geografska potpodručja Opće komisije za ribarstvo Sredozemlja (GFCM) kako je definirano u Prilogu I. Uredbi (EU) br. 1343/2011 Europskog parlamenta i Vijeća (5);
                     
                  
                        (b)
                     
                     
                        „zapadno Sredozemno more” znači geografska potpodručja GFCM-a 1, 2, 5, 6, 7, 8, 9, 10, 11.1, 11.2 i 12.
                     
                  
         
            Članak 3.
            Izuzeća na temelju stope preživljavanja
            
               1.   Izuzeće od obveze iskrcavanja u skladu s člankom 15. stavkom 4. točkom (b) Uredbe (EU) br. 1380/2013 za vrste za koje znanstveni dokazi pokazuju visoke stope preživljavanja u zapadnom Sredozemnome moru primjenjuje se na:
               
                           (a)
                        
                        
                           jakovljeve kapice (Pecten jacobeus) ulovljene mehaničkim dredžama (HMD) do 31. prosinca 2022.;
                        
                     
                           (b)
                        
                        
                           kućice (Venerupis spp.) ulovljene mehaničkim dredžama (HMD) do 31. prosinca 2022.;
                        
                     
                           (c)
                        
                        
                           prnjavice (Venus spp.) ulovljene mehaničkim dredžama (HMD) do 31. prosinca 2022.;
                        
                     
                           (d)
                        
                        
                           škampa (Nephrops norvegicus) ulovljenog svim pridnenim povlačnim mrežama (koćama) (OTB, OTT, PTB, TBN, TBS, TB, OT, PT, TX) u razdoblju od siječnja do lipnja te od rujna do prosinca svake godine do 31. prosinca 2024.;
                        
                     
                           (e)
                        
                        
                           škampa (Nephrops norvegicus) ulovljenog vršama i klopkama (FPO, FIX) do 31. prosinca 2024.;
                        
                     
                           (f)
                        
                        
                           rumenca okana (Pagellus bogaraveo) ulovljenog udičarskim ribolovnim alatom (LHP, LHM, LLS, LLD, LL, LTL, LX) do 31. prosinca 2023.;
                        
                     
                           (g)
                        
                        
                           hlapa (Homarus gammarus) ulovljenog mrežama (GNS, GN, GND, GNC, GTN, GTR, GEN) te vršama i klopkama (FPO, FIX) do 31. prosinca 2023.;
                        
                     
                           (h)
                        
                        
                           jastoge (Palinuridae) ulovljene mrežama (GNS, GN, GND, GNC, GTN, GTR, GEN) te vršama i klopkama (FPO, FIX) do 31. prosinca 2023.
                        
                     
            
               2.   jakovljeve kapice (Pecten jacobeus), kućice (Venerupis spp.), prnjavice (Venus spp.), škamp (Nephrops norvegicus), rumenac okan (Pagellus bogaraveo), hlap (Homarus gammarus) i jastozi (Palinuridae) ulovljene u slučajevima iz stavka 1. odmah se puštaju u more na području na kojem su ulovljeni.
            
            
               3.   Do 1. svibnja 2022. države članice koje imaju izravan upravljački interes u ribarstvu u Sredozemnome moru dužne su Komisiji dostaviti dodatne podatke o odbačenom ulovu i sve druge relevantne znanstvene informacije u prilog izuzeću iz stavka 1. točaka (a), (b) i (c). STECF ocjenjuje dostavljene podatke i informacije najkasnije do 31. srpnja 2022.
            
         
         
            Članak 4.
            
               
                  De minimis
               
               izuzeće
            
            Odstupajući od članka 15. stavka 1. Uredbe (EU) br. 1380/2013, u skladu s člankom 15. stavkom 4. točkom (c) te uredbe mogu se odbaciti sljedeće količine:
            
                        (a)
                     
                     
                        za oslića (Merluccius merluccius) i trlje (Mullus spp.) za 2022. i 2023. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama);
                     
                  
                        (b)
                     
                     
                        za oslića (Merluccius merluccius) i trlje (Mullus spp.) za 2022. i 2023. do najviše 1 % ukupnih godišnjih ulova tih vrsta ostvarenih plovilima koja se koriste jednostrukim i trostrukim mrežama stajaćicama;
                     
                  
                        (c)
                     
                     
                        za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), batoglavca (Pagellus acarne), rumenca okana (Pagellus bogaraveo), arbuna (Pagellus erythrinus), pagra (Pagrus pagrus), kirnju glavulju (Polyprion americanus), lista (Solea solea), komarču (Sparus aurata) i dubokomorsku kozicu (Parapenaeus longirostris) za 2022. i 2023. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama);
                     
                  
                        (d)
                     
                     
                        za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), batoglavca (Pagellus acarne), rumenca okana (Pagellus bogaraveo), arbuna (Pagellus erythrinus), pagra (Pagrus pagrus), kirnju glavulju (Polyprion americanus), lista (Solea solea) i komarču (Sparus aurata) za 2022. i 2023. do najviše 3 % ukupnih godišnjih ulova tih vrsta ostvarenih plovilima koja se koriste jednostrukim i trostrukim mrežama stajaćicama;
                     
                  
                        (e)
                     
                     
                        za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), batoglavca (Pagellus acarne), arbuna (Pagellus erythrinus), pagra (Pagrus pagrus), kirnju glavulju (Polyprion americanus), lista (Solea solea) i komarču (Sparus aurata) za 2022. i 2023. do najviše 1 % ukupnih godišnjih ulova tih vrsta ostvarenih plovilima koja se koriste udičarskim ribolovnim alatom.
                     
                  
         
            Članak 5.
            Stupanje na snagu i primjena
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2022. do 31. prosinca 2024.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. kolovoza 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 172, 26.6.2019., str. 1.
         
         
            (2)  Delegirana uredba Komisije (EU) 2017/86 оd 20. listopada 2016. o uspostavi plana za odbačeni ulov za ribolov određenih pridnenih vrsta u Sredozemnome moru (SL L 14, 18.1.2017., str. 4.).
         
            (3)  Izvješća Znanstvenog, tehničkog i gospodarskog odbora za ribarstvo (STECF) – Ocjena zajedničkih preporuka u vezi s obvezom iskrcavanja (STECF-21-05) za 2021. Ured za publikacije Europske unije, Luxembourg. Dostupno na: https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (4)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).
         
            (5)  Uredba (EU) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov u području Sporazuma o GFCM-u (Opća komisija za ribarstvo Sredozemlja) i o izmjeni Uredbe Vijeća (EZ) br. 1967/2006 o mjerama upravljanja za održivo iskorištavanje ribolovnih resursa u Sredozemnom moru (SL L 347, 30.12.2011., str. 44.).